Kleuterskole: Minister minag hofuitspraak; Verdere regstappe - Solidariteit WêreldSolidariteit Wêreld
Tuis › Mediaverklarings › Kleuterskole: Minister minag hofuitspraak; Verdere regstappe
Kleuterskole: Minister minag hofuitspraak; Verdere regstappe
Solidariteit het vandag die minister van maatskaplike ontwikkeling, Lindiwe Zulu se uitlatings, wat sy by wyse van ʼn mediaverklaring gemaak het en wat deur haar departement uitgereik is, ten sterkste veroordeel en berei voor om regstappe teen die minister in te stel.
“Die minister voer in haar verklaring aan dat kleuterskole eers goedkeuring of sertifisering deur die departement moet kry alvorens hulle kan open. Dit is onwaar. Enige skool wat van mening is dat dit veilig kan oopmaak, mag dit ingevolge die onlangse hofbeslissing doen,” verduidelik Anton van der Bijl, hoof van Arbeidsregsdienste by Solidariteit.
Solidariteit beskou die minister se optrede in hierdie verband as minagting van die hofuitspraak en die vakbond berei ʼn aanmaning aan die departement voor waarin vereis sal word dat die minister onmiddellik haar uitlatings terugtrek en skole toelaat om oop te maak.
“Die minister se optrede stel haar bloot aan moontlike tronkstraf en ons is bereid om dit te eis, indien nodig. Die hof het sy uitspraak gelewer en die minister is nie by magte om die bepalings daarvan te minag nie,” sluit Van der Bijl af.